পদ্মা নদী
হিমালয়ের গঙ্গোত্রী হিমবাহ থেকে উৎপন্ন গঙ্গা নদীর প্রধান শাখা চাঁপাইনবাবগঞ্জ জেলার শিবগঞ্জ উপজেলায় (মানাকোসা ও দুর্লভপুর ইউনিয়ন) বাংলাদেশে প্রবেশ করে, এখান থেকে নদীটি পদ্মা নাম ধারণ করেছে। গঙ্গার অন্য শাখাটি ভাগীরথী নামে ভারতে হুগলীর দিকে প্রবাহিত হয়। উৎপত্তিস্থল হতে ২২০০ কিলোমিটার দূরে গোয়ালন্দে যমুনা নদীর সাথে মিলিত হয়ে মিলিত প্রবাহ পদ্মা নামে আরো পূর্ব দিকে চাঁদপুর জেলায় মেঘনা নদীর সাথে মিলিত হয়েছে। সবশেষে পদ্মা-মেঘনার মিলিত প্রবাহ মেঘনা নাম ধারণ করে দক্ষিণে বঙ্গোপসাগরের সাথে মিলিত হয়।
গুড় নদী
যেখানে উত্তর দিক থেকে আগত নাগর নদী গুড় নদীর সাথে মিলিত হয়েছে ঐ স্থানটির নাম ভাগনগর। এখান থেকে সিংড়া ব্রিজ অতিক্রম করে গুড়নাই নদী নামে ৫ কিলোমিটার পথ অতিক্রম করে চলন বিলে পতিত হয়েছে। অর্থাৎ ভাগনগর থেকে সিংড়া ব্রিজ পর্যন্ত গুড় নদী, সিংড়া ব্রিজ থেকে কালীনগর পর্যন্ত গুড়নাই নদী এবং কালীনগরের পর পুনরায় গুড় নদী নামে চাঁচকৈড় মোহনায় নন্দকুঁজা নদীর সাথে মিলিত হয়ে চলন বিলে পতিত হয়েছে।